หุ้นไทยคว้าแชมป์อาเซียน
20ตัวมากสุดได้เข้าดัชนีMSCI7บริษัทน้องใหม่ในรอบ3ปีเจ๋งจริง
20 พ.ค. 2556

20ตัวมากสุดได้เข้าดัชนีMSCI7บริษัทน้องใหม่ในรอบ3ปีเจ๋งจริง
MSCI กวาดหุ้นขนาดเล็กของไทย 20 ตัวเข้า MSCI Global Small Cap Indices มากที่สุดในอาเซียน 
นายชนิตร ชาญชัยณรงค์ รองผู้จัดการตลาดหลักทรัพย์แห่งประเทศไทย และผู้จัดการตลาดหลักทรัพย์ เอ็ม เอ ไอ (mai) เปิดเผยว่า หุ้นไทยจำนวน 20 บริษัทได้รับเลือกเพิ่มเข้าคำนวณดัชนี MSCI Global Small Cap Indices โดยเป็นหุ้นในตลาดหลักทรัพย์จำนวน 19 บริษัท และหุ้นใน mai 1 บริษัท รวมมูลค่าหลักทรัพย์ตามราคาตลาด (มาร์เก็ตแคป) ทั้งสิ้น 403,111 ล้านหุ้น (ณ วันที่ 15 พ.ค. 2556) และมีหุ้นที่ถูกคัดออก 3 บริษัท 
“หุ้นไทยที่ถูกเพิ่มเข้าไป 20 บริษัท ครั้งนี้นับว่ามีจำนวนสูงที่สุดในอาเซียน” นายชนิตร กล่าว
สำหรับหุ้นที่เข้ารอบนี้เป็นหุ้นเข้าใหม่ (ไอพีโอ) ในช่วง 3 ปีที่ผ่านมาถึง 7 บริษัท ซึ่งแสดงให้เห็นว่าหุ้นไอพีโอ เมื่อได้เข้ามาจดทะเบียนแล้วมีการบริหารจัดการที่ดี ใช้เครื่องมือทางการเงินที่เหมาะสม มีศักยภาพที่จะเติบโตจนมีขนาดและสภาพคล่องเข้าเกณฑ์ให้ได้รับคัดเลือกเข้าไปคำนวณในดัชนีระดับโลกได้ ซึ่งในช่วงต่อจากนี้ไปจะมีหุ้นไอพีโอที่น่าสนใจเตรียมเข้าจดทะเบียนอย่างต่อเนื่อง จึงมีแนวโน้มที่หุ้นไทยจะถูกนำไปคำนวณในดัชนี MSCI Global Small Cap Indices เพิ่มมากขึ้น ทำให้ตลาดหลักทรัพย์ไทยได้รับความสนใจยิ่งขึ้นจากผู้ลงทุน
ทั้งนี้ หุ้นที่เป็นหุ้นเข้าใหม่ในช่วง 3 ปีที่ผ่านมาที่เข้าคำนวณดัชนี MSCI รอบนี้ ได้แก่ บริษัท อนันดา ดีเวลลอปเม้นท์ (ANAN) บริษัท พลังงานบริสุทธิ์ (EA) บริษัท กันกุลเอ็นจิเนียริ่ง (GUNKUL) บริษัท ออฟฟิศเมท (OFM) บริษัท เอสพีซีจี (SPCG) ซึ่งเข้าจดทะเบียนในตลาดหลักทรัพย์ฯ โดยอ้อม บริษัท วี จี ไอ โกลบอล มีเดีย (VGI) และบริษัท ดับบลิวเอชเอ คอร์ปอเรชั่น (WHA) โดยมีมาร์เก็ตแคปรวมกัน 44% ของมาร์เก็ตแคปรวมของหุ้นไทยที่ถูกเพิ่มเข้าคำนวณในครั้งนี้
สำหรับหุ้นที่ถูกคัดออก 3 บริษัท คือ บริษัท กรุงเทพประกันชีวิต (BLA) บริษัท บีทีเอส กรุ๊ป โฮลดิ้งส์ (BTS) และบริษัท วีนิไทย (VNT) โดยส่วนใหญ่จะเป็นหุ้นที่มีมาร์เก็ตแคปสูงเกินเกณฑ์คัดเลือกหุ้นของดัชนี MSCI Global Small Cap Indices แล้ว ซึ่งหากมาร์เก็ตแคปยังเพิ่มขึ้นต่อเนื่องและสภาพคล่องการซื้อขายยังอยู่ในระดับสูง หุ้นดังกล่าวจะมีโอกาสได้รับเลือกนำเข้าไปคำนวณในดัชนี MSCI Global Standard Indices เช่นเดียวกับหุ้นบริษัท โฮม โปรดักส์ เซ็นเตอร์ (HMPRO) บริษัท ไมเนอร์ อินเตอร์เนชั่นแนล (MINT) และบริษัท ทรู คอร์ปอเรชั่น (TRUE) ที่เพิ่งถูกนำเข้าไปคำนวณดัชนีดังกล่าวในรอบนี้ 
ทั้งนี้ จากการเก็บข้อมูลมาร์เก็ตแคปและการซื้อขายหุ้นเปรียบเทียบก่อนและหลังที่ถูกนำเข้าไปคำนวณดัชนี MSCI Global Small Cap Indices รอบเดือน พ.ย. 2555 ที่ผ่านมา สรุปได้ว่าหุ้นที่ได้นับเข้าไปคำนวณในดัชนีจะมีมาร์เก็ตแคปและมูลค่าการซื้อขายเพิ่มขึ้นสอดคล้องกับทิศทางผลการดำเนินงาน และสัดส่วนการซื้อขายของนักลงทุนสถาบันในประเทศและต่างประเทศเพิ่มขึ้นเช่นกัน
นับตั้งแต่ MSCI ประกาศรายชื่อหุ้นที่ติดเข้าสู่การคำนวณในรอบนี้มีผลตั้งแต่วันที่ 1 มิ.ย. 2556 ส่งผลให้ราคาหุ้นส่วนใหญ่ปรับตัวขึ้น โดยเฉพาะบริษัท ชิน คอร์ปอเรชั่น (INTUCH) ปรับตัวแรงจ่อ 100 บาท มาปิดที่ระดับ 97.25 บาท บวก 7 บาท หรือ 7.76% ท่ามกลางมูลค่าการซื้อขายมากที่สุด 6,075 ล้านบาท